กทม.เดินหน้าส่งเสริมการใช้จักรยาน นำร่องในเส้นทางเลียบทางด่วนและเลียบคลอง สร้างจุดเชื่อมต่อด้านคมนาคมของคนกรุงเทพมหานคร
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังงาน a day BIKE FEST: back on bike ว่าจะมีการพัฒนาเส้นทางจักรยานเริ่มจากเส้นทางที่มีความพร้อม เช่น เส้นทางเลียบทางด่วนรามอินทราที่มีเส้นทางจักรยานอยู่แล้ว และเชื่อมกับการคมนาคมระบบรางหลายเส้นทาง เช่น เส้นทางรถไฟฟ้าสายสีส้ม สายสีชมพู และแอร์พอร์ตเรลลิ้งและพัฒนาให้เป็นจุดจอดจักรยานที่มีความปลอดภัย ซึ่งอาจจะต้องขอความร่วมมือจากหน่วยงานต่างๆ เพื่อให้เกิดการเชื่อมโยงเส้นทางการใช้งานของจักรยานที่จะเป็นอีกทางเลือกหนึ่งในการเดินทางของคนกรุงเทพมหานคร และในอนาคตจะเชื่อมต่อเส้นทางอื่น เช่น เส้นทางเลียบคลองแสนแสบ รวมถึงจะมีการพัฒนาเส้นทางจักรยานสำหรับการท่องเที่ยวมากขึ้น เพื่อสร้างมูลค่าทางเศรษฐกิจให้กับชุมชนท้องถิ่นส่วนเรื่องความปลอดภัยของการใช้ทางจักรยานร่วมกับเส้นทางบนท้องถนนนั้น ทางกรุงเทพมหานครจะเป็นตัวกลางในการประชาสัมพันธ์สร้างความตระหนักรู้ให้กับผู้ที่ใช้เส้นทางและเรียนรู้กับการใช้จักรยานภายในเมืองร่วมกัน เพื่อให้ผู้ที่ใช้ถนน ผู้ใช้จักรยานและผู้ที่สัญจรบนทางเท้าให้ได้รับความปลอดภัย